VEGA præsenterer

**Denzel Curry sender tabuer til tælling i VEGA**

*Lille VEGA bliver søndag den 9. december hyldet i tunge beats og mørke tekster, mens Denzel Curry folder sine nye sange ud fra albummet TA13OO.*

Denzel Curry aka. Raven Miyagi, blev katapulteret direkte ud af Floridas hiphop undergrund med aggressive beats og kreativ lyd. Til et lydtapet af Bone Thugs-N-Harmony og Three 6 Mafia startede Curry allerede med at rappe som 12-årig, og siden da er det blevet til flere mixtapes og to fuldlængde album.

Det næste i rækken, *TA13OO,* udkommer ud over to dage i slutningen af juli i tre forskellige akter. De 13 sange er inddelt i *Lys, Grå* og *Mørke*-akter, og rapperen har netop sluppet singlen ”Clout Cobain” fra andet akt. Videoen hertil foregår i et forstyrret cirkusunivers, der ikke er for personer med klovnefobi.

Sangen handler om flere af de emner artister slås med. Fra det konstante pres om altid at underholde til at holde sig opdateret på trends og altid at have clout-scoren i top (betegnelse for, hvor meget indflydelse en person har på sociale medier.)

De resterende numre fordeler sig mellem emner som overgreb, det amerikanske præsidentvalg, had, paranoia, hævn, kærlighed og nærdødsoplevelser. Så der er tunge sager i vente til december, når Denzel Curry indtager Lille VEGA.

 **Fakta om koncerten:**
Denzel Curry (US)
Søndag den 9. december kl. 21:00
Lille VEGA, Enghavevej 40, 1674 Kbh. V
220 kr. + gebyr
Billetsalget starter onsdag den 18. juli via VEGAs hjemmeside og Ticketmaster.